
Text rozhodnutia
Súd: Krajský súd Nitra Spisová značka: 25C/1/2018 Identifikačné číslo súdneho spisu: 4018200340 Dátum vydania rozhodnutia: 16. 07. 2018 Meno a priezvisko sudcu, VSÚ: JUDr. Soňa Vacková ECLI: ECLI:SK:KSNR:2018:4018200340.2 Uznesenie Krajský súd v Nitre v právnej veci žalobkyne: V. K., bytom K. č. XXX, o neúplnom a nezrozumiteľnom podaní, takto r o z h o d o l : Krajský súd v Nitre podanie žalobkyne doručené dňa 09. 05. 2018 o d m i e t a . o d ô v o d n e n i e : 1. Dňa 09.05.2018 bolo krajskému súdu doručené podanie, ktoré svojim obsahom mohlo byť žalobou. Odosielateľom podania bola V. K., bytom K. XXX, ktorá v zmysle podania mala byť žalobkyňou. Z podania však nebolo zrejmé, proti komu smeruje, čo podaním žalobkyňa sleduje, čoho sa domáha a na základe akých rozhodujúcich skutočností. Podanie nebolo žalobkyňou podpísané. Žalobkyňa k podaniu pripojila rukou napísaný list datovaný 04.05.2018 a podpísaný F. K., súpis liekov, pokladničné bločky a príjmový pokladničný doklad. Vzhľadom na vyššie uvedené skutočnosti, s poukazom na ustanovenia § 125 ods. 3, § 127 ods. 1, § 129 ods. 1, 3, § 132 ods. 1, 2, 3, § 133 ods. 1, 2, § 134, § 135 ods. 1, 2, § 136 Civilného sporového poriadku, krajský súd uznesením zo dňa 13. júna 2018 č. k. 25C/1/2018-9 vyzval žalobkyňu, aby svoje podanie v stanovenej lehote doplnila, pričom v uznesení podrobne uviedol, akým spôsobom a v akej lehote má doplnenie urobiť. Zároveň žalobkyňu poučil, že ak svoje podanie nedoplní a neopraví v požadovanom rozsahu a v stanovenej lehote a pre uvedený nedostatok nebude nemožné v konaní pokračovať, jej podanie podľa § 129 ods. 3 CSP odmietne. 2. Predmetné uznesenie bolo žalobkyni doručené dňa 19.06.2018. Následne dňa 28.06.2018 a dňa 29.06.2018 žalobkyňa do spisu bez sprievodného listu doručila fotokópie niekoľkých lekárskych správ F.. nar. XX.XX.XXXX, bytom K. a lekársky posudok o bolestnom menovanej. Z nich vyplýva, že F. K. mal uhryznúť u kamarátky vonku pes. 3. Podľa § 129 ods. 3 CSP, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 4. Krajský súd v Nitre, posudzujúc podanie žalobkyne a predložené listiny, dospel k záveru, že žalobkyňa svoje podanie nedoplnila v zmysle výzvy, podanie naďalej nespĺňa všeobecné náležitosti podania podľa § 127 CSP, formu podania podľa § 125 ods. 3 CSP, ani náležitosti žaloby podľa § 132 až § 136 CSP. V podaní žalobkyne absentuje jej dátum narodenia alebo iný identifikačný údaj, rovnako ako označenie strany, proti ktorej žaloba smeruje. Z podania nie je zrejmé, ktorej veci sa týka, čo sa ním sleduje a zároveň nie je ani žalobkyňou podpísané. Bez uvedených náležitostí a bez pravdivého a úplného opísania rozhodujúcich skutočností, označenia dôkazov na ich preukázanie a najmä bez určitého žalobného návrhu (§ 132 ods. 1 CSP), nemožno považovať podanie žalobkyne za podanie vo veci samej - žalobu (§ 131 a nasl. CSP). 5. Vzhľadom na to, že v dôsledku popísaných nedostatkov podania žalobkyne nemožno v konaní pokračovať, Krajský súd v Nitre podanie žalobkyne doručené dňa 09.05.2018 v súlade s ustanovením § 129 ods. 3 CSP odmietol. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Nitre. V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody podľa § 365 CSP) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania (§ 365 ods. 3 CSP). Ak sa týmto uznesením odmietnuté podanie opraví alebo doplní v celom rozsahu v súlade s výzvou uskutočnenou uznesením zo dňa zo dňa 13.06.2018 č. k. 25C/1/2018-9 najneskôr do uplynutia lehoty na podanie odvolania proti tomuto uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal (§ 129 ods. 4 CSP).

